CELEX: 52012JC0029
Language: mt
Date: 2012-10-17
Title: Proposta Konġunta għal REGOLAMENT TAL-KUNSILL li jemenda r-Regolament (KE) Nru 765/2006 dwar miżuri restrittivi fir-rigward tal-Bjelorussja

|
			
		
		
		52012JC0029
		
			Proposta Konġunta għal REGOLAMENT TAL-KUNSILL li jemenda r-Regolament (KE) Nru 765/2006 dwar miżuri restrittivi fir-rigward tal-Bjelorussja /* JOIN/2012/029 final - 2012/0296 (NLE) */
			
				
		
		
			
			   	MEMORANDUM
TA’ SPJEGAZZJONI
(1)                   
Ir-Regolament tal-Kunsill (KE) Nru 765/2006
tat-18 ta’ Mejju 2006, kif emendat, jipprevedi l-iffriżar tal-assi
tal-President Lukashenko u ta’ ċerti uffiċjali tal-Bjelorussja, kif
ukoll ta’ persuni responsabbli għall-ksur serju tad-drittijiet tal-bniedem
jew ir-repressjoni tas-soċjetà ċivili u tal-oppożizzjoni
demokratika, u ta’ persuni u entitajiet li jibbenefikaw minn jew li
jappoġġaw lir-reġim ta’ Lukashenko, inkluż b’mod
partikolari l-persuni u l-entitajiet li jipprovdu appoġġ finanzjarju
jew materjali lir-reġim.
(2)                   
Sabiex ikun hemm aktar ċarezza, il-Kunsill
iddeċieda li jiċċara u jikkonsolida l-kriterji
għall-elenkar tal-persuni fiżiċi jew ġuridiċi,
tal-entitajiet u tal-korpi fl-Annessi tad-Deċiżjoni tal-Kunsill 2010/639/PESK
permezz ta’ Deċiżjoni ġdida li tieħu post dik ta’ qabilha u
li twaħħad dawn l-Annessi f'Anness uniku
mill-1 ta’ Novembru 2012.
(3)                   
Din il-miżura taqa’ fil-kamp ta’ applikazzjoni
tat-Trattat dwar il-Funzjonament tal-Unjoni Ewropea u għalhekk hija
meħtieġa azzjoni regolatorja fil-livell tal-Unjoni sabiex tidħol
fis-seħħ, b’mod partikolari bil-ħsieb li tiġi żgurata
l-applikazzjoni uniformi tagħha mill-operaturi ekonomiċi fl-Istati
Membri kollha.
(4)                   
Ir-Rappreżentant Għoli tal-Unjoni
għall-Affarijiet Barranin u l-Politika ta’ Sigurtà u l-Kummissjoni Ewropea
jipproponu li jiġi emendat kif xieraq ir-Regolament tal-Kunsill (KE)
Nru 765/2006.
2012/0296 (NLE)
Proposta Konġunta għal
REGOLAMENT TAL-KUNSILL
li jemenda r-Regolament (KE) Nru 765/2006
dwar miżuri restrittivi fir-rigward tal-Bjelorussja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 215
tiegħu,
Wara li kkunsidra d-Deċiżjoni
tal-Kunsill 2012/…/PESK ta' ... Ottubru 2012 li tieħu post id-Deċiżjoni
tal-Kunsill 2010/639/PESK dwar miżuri restrittivi kontra
l-Bjelorussja[1].

Wara li kkunsidra l-proposta konġunta
tar-Rappreżentant Għoli tal-Unjoni għall-Affarijiet Barranin u
l-Politika ta’ Sigurtà u l-Kummissjoni Ewropea,
Billi:
(1)       Ir-Regolament tal-Kunsill
(KE) Nru 765/2006 tat-18 ta’ Mejju 2006 dwar miżuri
restrittivi rigward il-Bjelorussja[2]
jipprevedi l-iffriżar tal-assi tal-President Lukashenko u ta’ ċerti
uffiċjali tal-Bjelorussja, kif ukoll ta’ persuni responsabbli, inter
alia, għall-vjolazzjonijiet serji tad-drittijiet tal-bniedem jew
għar-ripressjoni tas-soċjetà ċivili u tal-oppożizzjoni
demokratika, u ta’ persuni u entitajiet li jibbenefikaw minn jew li
jappoġġjaw lir-reġim ta’ Lukashenko.
(2)       Bid-Deċiżjoni 2012/…/PESK,
il-Kunsill iddeċieda li jiċċara l-kriterji għall-elenkar
tal-persuni fiżiċi jew ġuridiċi, tal-entitajiet u tal-korpi
fl-Annessi tad-Deċiżjoni tal-Kunsill 2010/639/PESK[3], u li jwaħħad dawn
l-Annessi f'anness uniku. 
(3)       Din il-miżura taqa’
fil-kamp ta’ applikazzjoni tat-Trattat dwar il-Funzjonament tal-Unjoni Ewropea
u għalhekk hija meħtieġa azzjoni regolatorja fil-livell
tal-Unjoni sabiex tidħol fis-seħħ, b’mod partikolari
bil-ħsieb li tiġi żgurata l-applikazzjoni uniformi tagħha mill-operaturi
ekonomiċi fl-Istati Membri kollha.
(4)       Ir-Regolment (KE)
Nru 765/2006 għandu għaldaqstant jiġi emendat skont dan,
ADOTTA DAN IR-REGOLAMENT:
Artikolu 1
Ir-Regolament (KE) Nru 765/2006 huwa emendat kif
ġej:
(1) L-Artikolu 2 jinbidel b'dan li
ġej:
“Artikolu 2
1. Il-fondi u r-riżorsi
ekonomiċi kollha li jappartjenu għall-persuni fiżiċi jew
ġuridiċi jew l-entitajiet jew korpi elenkati fl-Anness I, jew li
huma l-proprjetà tagħhom, miżmuma minnhom jew taħt il-kontroll
tagħhom, jiġu ffriżati. 
2. L-ebda fondi jew riżorsi
ekonomiċi ma għandhom jitpoġġew
għad-dispożizzjoni, direttament jew indirettament, tal-persuni
fiżiċi jew ġuridiċi, entitajiet jew korpi elenkati
fl-Anness I jew għall-benefiċċju tagħhom. 
3. Għandha tiġi pprojbita
l-parteċipazzjoni, b’mod konxju u intenzjonat, f’attivitajiet li
l-għan jew l-effett tagħhom ikun, b’mod dirett jew b’mod indirett, li
jiġu evitati l-miżuri msemmija fil-paragrafi 1 u 2. 
4. L-Anness I ikun jikkonsisti
minn elenku ta’ persuni fiżiċi jew ġuridiċi, entitajiet u
korpi li, skont il-punt (a) tal-Artikolu 4(1) tad-Deċiżjoni
tal-Kunsill.../…/PESK ta' … dwar il-miżuri restrittivi kontra
l-Bjelorussja ([4]),
ġew identifikati mill-Kunsill bħala responsabbli ta' ksur serju
kontra d-drittijiet tal-bniedem, jew tar-ripressjoni tas-soċjetà
ċivili u tal-oppożizzjoni demokratika, jew inkella li l-attivitajiet
tagħhom joħolqu theddida serja għad-demokrazija jew l-istat
tad-dritt fil-Bjelorussja, jew kwalunkwe persuna naturali jew ġuridika,
entitajiet jew korpi assoċjati magħhom, kif ukoll persuni ġuridiċi,
entitajiet jew korpi li huma proprjetà tagħhom jew ikkontrollati minnhom.       
5. L-Anness I ikun jikkonsisti
wkoll f’elenku ta’ persuni fiżiċi jew ġuridiċi, entitajiet
u korpi li, f'konformità mal-punt (b) tal-Artikolu 4(1)
tad-Deċiżjoni tal-Kunsill.../…/PESK, ġew identifikati mill-Kunsill
bħala li jibbenefikaw mir-reġim ta’ Lukashenko jew
jappoġġawh, kif ukoll persuni ġuridiċi, entitajiet jew
korpi li huma proprjetà tagħhom jew ikkontrollati minnhom."
(2) Fil-paragrafi 1 u 2
tal-Artikolu 2b, fl-Artikolu 3(1)(a), fl-Artikolu 4a u fil-paragrafi 1
u 4 tal-Artikolu 8a, ir-referenzi għal “Annessi I, IA u IB” jew
għal “Annessi I jew (f’) IA” huma mibdula bir-referenzi għal
“Anness I”. 
Artikolu 2
Dan ir-Regolament jidħol fis-seħħ
fl-1 ta' Novembru 2012.
Dan ir-Regolament jorbot fl-intier tiegħu
u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L … , …1.2012, p. … .
[2]               ĠU L 134, 20.5.2006, p. 1
[3]               ĠU L 280, 26.10.2010, p. 18.
[4]               ĠU C , , p. .